Teet Hanschmidt
Teet Hanschmidt (sündinud 22. veebruaril 1950 Türil) on eesti näitleja ja luterlik vaimulik, Järva praostkonna praost (2003–2019). Ta lõpetas 1969. aastal Paide Keskkooli ja õppis 1969–1970 Tallinna Pedagoogilises Instituudis kultuurhariduse ja orkestrijuhi erialal. 1974. aastal lõpetas kiitusega Tallinna Riikliku Konservatooriumi lavakunstikateedri 6. lennu. Aastatel 1974–1977 töötas ta näitleja ja inspitsiendina Eesti Draamateatris ning 1977–1983 näitleja ja lavastajana Rakvere teatris. 1985. aastast õppis ta EELK Usuteaduse Instituudis ja ordineeriti 6. juunil 1990 diakonõpetajaks. Õpetajaõigused sai 1999. aastal, kui lõpetas Usuteaduse Instituudi. Lõputöö teema oli "Piiskopi ametist apostlike isade ajal" (juhendaja Alar Laats). 15. juunil 1990 kinnitati ta Türi Püha Martini koguduse õpetajaks. Aastatel 1993–2003 oli ta Järva praostkonna praosti kohusetäitja ja 2003–2019 Järva praost. 22. mail 2019 andis ta praostkonna juhtimise üle Järva-Jaani koguduse õpetajale assessor Katrin-Helena Melderile. Oma viimase jutluse Türi kirikus pidas ta 74-aastasena 25. veebruaril 2024 ja läks pensionile.